РЕГЛАМЕНТ (ЕО) № 707/2009 НА КОМИСИЯТА
от 5 август 2009 година
за изменение на Регламент (ЕО) № 184/2005 на Европейския парламент и на Съвета относно статистиката на Общността относно платежния баланс, международната търговия с услуги и преките чуждестранни инвестиции по отношение на осъвременяването на изискванията за данни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 184/2005 на Европейския парламент и на Съвета от 12 януари 2005 г. относно статистиката на Общността относно платежния баланс, международната търговия с услуги и преките чуждестранни инвестиции (1), и по-специално член 10 от него,
като има предвид, че:
(1)
С Регламент (ЕО) № 184/2005 се установява обща рамка за системното изготвяне на статистика на Общността за платежния баланс, международната търговия с услуги и преките чуждестранни инвестиции.
(2)
Поради икономически и технически промени в областта на платежния баланс е необходимо редовно да се осъвременяват изискванията за данните и да се адаптира нивото на разбивка, определено в Регламент (ЕО) № 184/2005.
(3)
След приемането на Регламент (ЕО) № 1161/2005 на Европейския парламент и на Съвета от 6 юли 2005 г. относно изготвянето на тримесечни нефинансови сметки по институционален сектор (2) възникна необходимостта от допълнителна статистика за платежния баланс.
(4)
За да се подобри точността на агрегатите за приходите и текущата сметка на общностно ниво и да се гарантира съгласуваност между методите за агрегиране на приходите от портфейлни инвестиции (текуща сметка) и потоците портфейлни инвестиции (финансова сметка), както и между изчисленията на Европейската комисия (Евростат) и тези на Европейската централна банка (ЕЦБ), е необходимо да бъдат направени някои изменения в изискванията за данните в таблица 1 „Евроиндикатори на платежния баланс“ и таблица 2 „Тримесечна статистика на платежния баланс“ от приложение I към Регламент (ЕО) № 184/2005.
(5)
С присъединяването на България и Румъния към Европейския съюз и приемането на еврото от Словения, Кипър, Малта и Словакия се налага да бъде съответно променена таблица 6 „Нива на географска разбивка“ от приложение I към Регламент (ЕО) № 184/2005.
(6)
След приемането на Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои регламенти на ЕО относно специфичните статистически области (3), е необходимо да бъдат адаптирани нивата на разбивката по дейности в таблица 7 „Нива на разбивката по дейности“ от приложение I към Регламент (ЕО) № 184/2005.
(7)
Мерките, предвидени в настоящия регламент, са в съответствие със становището на Комитета по платежния баланс, създаден с Регламент (ЕО) № 184/2005,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 184/2005 се изменя, както е посочено в приложението към настоящия регламент.
Член 2
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 август 2009 година.